Christian Danning
Store norske leksikon,Kunst og estetikk,Musikk,Klassisk musikk,Internasjonale dirigenter
Christian Danning var en dansk komponist og dirigent som en tid var virksom i Norge og som blant annet huskes som sjefdirigent for Bergen Filharmoniske Orkester (daværende Musikselskabet Harmoniens Orkester).
Danning het egentlig Christian Pedersen og skiftet navn i 1883. Han var gift med skuespillerinnen Signe Danning, og sammen medvirket de i Under forvandlingens lov (1911), den første norske spillefilm. Utdanning og karriere Danning kom fra Odense. Han studerte fiolin, klaver og musikkteori ved Det Kongelige Musikkonservatorium i København. Han studerte også en tid i Leipzig og reiste på stipend til Italia og Frankrike. På Edvard Griegs anbefaling ble han i perioden 1899–1905 sjefsdirigent for Musikselskabet Harmoniens Orkester i Bergen. Han ledet operaforestillinger på Den Nationale Scene. Danning ledet de første forestillingene i Norge av en opera av Giacomo Puccini: La Bohème med premiere på Den Nationale Scene i Bergen i 1902. I 1903 ledet han uroppførelsen av sin egen opera Kynthia etter en libretto av Hans Wiers-Jenssen. Danning flyttet til Christiania og var dirigent ved Fahlstrøms Theater fra 1907 til 1914. Her ledet han Christiania-premieren på La Bohème i 1904, som var hovedstadens første møte med en Puccini-opera, og dirigerte ellers operetter. Danning reiste tilbake til Odense hvor han i årene 1914–1923 var sjefdirigent for Odense byorkester. Han ble musikksjef ved Odense Ny Teater da dette åpnet i 1914. Komposisjoner Danning komponerte en rekke musikkverker. Foruten operaene Gustaf Adolf (1890), Elleskudt (1899) og Kynthia (1903) og operetten Columbine (1912) har han skrevet tre symfonier, en fiolinkonsert, teatermusikk og sanger. Les mer i Store norske leksikon Musikk i Norge